ธอส.ให้กู้พิเศษซื้อบ้าน3จ.ใต้ตั้งเป้า700ล.
ธอส.ช่วย 3 จังหวัดชายแดนใต้ให้กู้บ้านดอกเบี้ยคงที่ 3.75% นาน 5 ปี
27 พ.ย. 2557

ธอส.ช่วย 3 จังหวัดชายแดนใต้ให้กู้บ้านดอกเบี้ยคงที่ 3.75% นาน 5 ปี 
นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้จัดเตรียมวงเงินกู้จำนวน 700 ล้านบาท สร้างโอกาสด้านที่อยู่อาศัยให้กับประชาชนในพื้นที่ 3 จังหวัดชายแดนภาคใต้ โดยจัดทำ “โครงการสินเชื่อที่อยู่อาศัยเพื่อกระตุ้นเศรษฐกิจในพื้นที่จังหวัดชายแดนภาคใต้” อัตราดอกเบี้ยเงินกู้พิเศษเพื่อสร้างโอกาสให้ประชาชนได้มีที่อยู่อาศัยเป็นของตัวเองและเป็นการจูงใจให้ประชาชนที่อยู่ในพื้นที่ 3 จังหวัดชายแดนภาคใต้ไม่ย้ายถิ่นฐาน 
ทั้งนี้ ได้แบ่งสินเชื่อเป็น 2 ประเภท คือ ประเภทลูกค้ารายย่อย (วงเงิน 500 ล้านบาท) สำหรับประชาชนทั่วไป ที่มีภูมิลำเนาหรือเคยมีภูมิลำเนาในพื้นที่ จ.ปัตตานี ยะลา และนราธิวาส ธนาคารจะให้สินเชื่อบ้านดอกเบี้ยพิเศษ 3.75% ต่อปี คงที่นานถึง 5 ปีแรก ส่วนปีที่ 6 จนถึงตลอดอายุสัญญากู้ กรณีลูกค้ารายย่อยทั่วไปคิดอัตราดอกเบี้ยเท่ากับดอกเบี้ยเงินกู้ลูกค้ารายย่อยชั่นดี (เอ็มอาร์อาร์) ลบ 0.5% 
สำหรับกรณีลูกค้ารายย่อยสวัสดิการคิดดอกเบี้ยเอ็มอาร์อาร์ลบ 1% ให้กู้เพื่อซื้อปลูกสร้าง ต่อเติม ขยาย หรือซ่อมแซมอาคาร 
นอกจากนี้ เป็นสินเชื่อประเภทแฟลตให้เช่า (วงเงิน 200 ล้านบาท) ให้กู้เพื่อปลูกสร้าง ซื้อที่ดินพร้อมอาคารแฟลต คิดดอกเบี้ยปีแรก เอ็มแอลอาร์ลบ 2% ส่วนปีที่ 2 ถึงปีที่ 5 ดอกเบี้ยเอ็มแอลอาร์ลบ 1% ต่อปี ปีที่ 6 จนถึงตลอดอายุสัญญากู้ อัตราดอกเบี้ย MLR (ปัจจุบันอัตราดอกเบี้ย MLR ธอส.เท่ากับ 6.875% ต่อปี)ลูกค้าที่สนใจติดต่อขอยื่นกู้และทำนิติกรรมได้ตั้งแต่วันนี้30 มิ.ย. 2558หรือภายใต้กรอบวงเงินที่ธนาคารกำหนด สอบถามรายละเอียดเพิ่มเติมได้ที่ ธอส.ทุกสาขาทั่วประเทศ หรือศูนย์ลูกค้าสัมพันธ์ (Call Center) ธนาคารอาคารสงเคราะห์ โทร 02-645-9000 หรือ www.ghbank.co.th